RÅDETS BESLUTNING af 17. marts 1997 om bemyndigelse af Det Forenede Kongerige Storbritannien og Nordirland til at anvende en foranstaltning, som fraviger artikel 9 i sjette direktiv 77/388/EØF om harmonisering af medlemsstaternes lovgivning om omsætningsafgifter (97/214/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag (1), særlig artikel 27,

under henvisning til forslag fra Kommissionen, og

ud fra følgende betragtninger:

I henhold til artikel 27, stk. 1, i direktiv 77/388/EØF kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger nævnte direktiv, for at forenkle momsopkrævningen eller for at undgå visse former for svig eller unddragelse;

Det Forenede Kongerige Storbritannien og Nordirland har ved skrivelse indgået til Kommissionen den 6. december 1996 anmodet om tilladelse til at indføre en foranstaltning, der fraviger artikel 9 i direktiv 77/388/EØF;

de øvrige medlemsstater er den 20. december 1996 blevet underrettet om anmodningen fra Det Forenede Kongerige Storbritannien og Nordirland;

foranstaltningen er nødvendig for at imødegå virkningerne af unddragelserne, som har været, at et stigende antal momspligtige og ikke-momspligtige personer i Fællesskabet køber telekommunikationsydelser uden for Fællesskabet med det formål at undgå at betale moms; foranstaltningen er endvidere nødvendig for at modvirke, at leverandører af telekommunikationsydelser, som er etableret i en medlemsstat, etablerer sig uden for Fællesskabet;

foranstaltningen er tillige nødvendig for at forenkle momsopkrævningen, for så vidt som den indebærer samme afgiftsforpligtelse for aftagere af telekommunikationsydelser, uanset om ydelserne præsteres af leverandører, der er etableret i Fællesskabet, eller af leverandører, der er etableret uden for Fællesskabet;

fravigelsen kommer kun i ubetydelig grad til at påvirke størrelsen af den skyldige afgift ved det endelige forbrug, og den vil derfor ikke få nogen negativ indvirkning på De Europæiske Fællesskabers egne indtægter hidrørende fra merværdiafgiften;

foranstaltningen må indrømmes med virkning fra den 1. januar 1997 for så hurtigt som muligt at råde bod på en situation, der undergraver Fællesskabets televirksomheders konkurrenceevne; siden den 1. januar 1997 har aftagere og leverandører af telekommunikationsydelser ikke kunnet stole på, at den lovgivning, der var gældende på det tidspunkt, ville blive videreført;

det er ønskeligt, at fravigelsen indrømmes indtil den 31. december 1999, eller, såfremt et direktiv om ændring af beskatningsstedet for telekommunikationsydelser træder i kraft inden da, indtil denne anden dato for at sætte Rådet i stand til at vedtage en generel løsning på fællesskabsplan på grundlag af Kommissionens forslag -

VEDTAGET FØLGENDE BESLUTNING:

Artikel 1

Uanset artikel 9, stk. 1, i direktiv 77/388/EØF bemyndiges Det Forenede Kongerige Storbritannien og Nordirland til at lade anvendelsesområdet for nævnte direktivs artikel 9, stk. 2, litra e), omfatte telekommunikationsydelser. I fald denne medlemsstat gør brug af denne mulighed, skal den ligeledes anvende bestemmelserne i artikel 9, stk. 3, litra b), i nævnte direktiv på disse tjenesteydelser.

Ved telekommunikationsydelser forstås ydelser, hvis formål er transmission, udsendelse og modtagelse af signaler, i skrift-, billed- eller lydform og alle andre oplysninger, ved hjælp af trådforbindelse, radiobølger eller ved optiske eller andre elektromagnetiske midler, herunder hel eller delvis overdragelse af retten til at benytte adgangen til transmission, udsendelse eller modtagelse.

Artikel 2

Denne beslutning kan anvendes på telekommunikationsydelser, for hvilke afgiftspligtens indtræden ligger efter den 1. januar 1997. Den finder også anvendelse på forudbetalinger for telekommunikationsydelser, som er erlagt før datoen for medlemsstatens gennemførelse af denne beslutning, i den udstrækning sådanne forudbetalinger dækker telekommunikationsydelser, som leveres efter gennemførelsesdatoen.

Artikel 3

Den i denne beslutning omhandlede bemyndigelse gælder indtil den 31. december 1999, eller, såfremt et direktiv om ændring af beskatningsstedet for telekommunikationsydelser træder i kraft inden da, indtil denne anden dato.

Artikel 4

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 17. marts 1997.

På Rådets vegne

G. ZALM

Formand

(1) EFT nr. L 145 af 13. 6. 1977, s. 1. Direktivet er senest ændret ved direktiv 96/95/EF (EFT nr. L 338 af 28. 12. 1996, s. 89).